השרים גרמן ובנט מצטרפים להתנגדות לסילוק נציגי הציבור והסביבה מוועדת המשנה
מערכת תשתיות 10 ביוני 2014 12:54 אין תגובות
לקראת הדיון החוזר שייערך היום בנושא ההתנגדות לסילוק נציגי הציבור מהוועדה לנושאים תכנוניים עקרוניים (ולנת"ע), פנו השרים יעל גרמן ונפתלי בנט, לשר הפנים, גדעון סער, ותקפו את ההחלטה
בתמונה: משמרת מחאה נגד הוצאת נציגי הציבור. צילום: דב גרינבלט, החברה להגנת הטבע
ההתנגדות לסילוק נציגי הציבור מהוועדה לנושאים תכנוניים עקרוניים (ולנת"ע), תופסת תאוצה ומקבלת היום חיזוק משמעותי גם משני שרי ממשלה, יעל גרמן ונפתלי בנט, שפנו לשר הפנים, גדעון סער, ותקפו את ההחלטה. זאת לקראת הדיון החוזר בנושא, הצפוי להערך היום (ג') אחר הצהריים.
הדיון בנושא הוצאת נציגי הציבור והסביבה מהוועדה לנושאים תכנוניים עקרוניים ייערך בעקבות הנחייתו של שר הפנים, גדעון סער, לקיים דיון חוזר בעניין.
במכתב אותו שלחה גרמן לשר הפנים היא כותבת: "ההחלטה שהתקבלה מהווה פגיעה קשה בתיאום התכנוני וכן באיזון בין האינטרסים התכנוניים השונים, כפי שנקבעו על ידי המחוקק, היא התקבלה ללא תיאום וללא היערכות כנדרש. החלטה כה משמעותית לתכנון במדינת ישראל מן הראוי והמצופה כי תתקבל לאחר דיון מעמיק ועבודת מטה".
שוקי אמרני מגיע לדיון. צילום: דב גרינבלט, החברה להגנת הטבע
משמרת מחאה של החברה להגנת הטבע מוצבת בכניסה למועצה הארצית, ומחלקת חומר לחברי המועצה שהגיעו לדיון, בעד השבת כל נציגי הציבור שהודחו מהוועדה, ולא רק שניים מהם, כפי שמציע יו"ר המועצה הארצית ומנכ"ל משרד הפנים, שוקי אמרני. משמרת המחאה קוראת "אל תתנו ידכם לעוד הולילנדים, אל תגרשו את נציגי הציבור מוועדות הכנון". גם אמרני עצמו קיבל חומר מאנשי החברה להגנת הטבע בהגיעו לישיבה (בתמונה).